บิ๊กตู่ ลั่น หวยงวด มิ.ย.ต้องใบละ 80 ใครฝืนเอาจริงสั่งเลิกขาย
นายกรัฐมนตรี สั่งลงดาบหนักคนใช้รถใช้ถนนไม่เคารพกฎหมาย เล็งยึดใบขับขี่ตลอดชีวิต วอนหยุดวิจารณ์รัฐธรรมนูญ ขออุบเรื่องประชามติ ย้ำ รัฐบาลมีเอกภาพ ลั่น ลอตเตอรี่งวดนี้มิถุนายน ต้อง 80 บาทราคาเดียว ขู่ แก้ไม่ตกเลิกให้ขายชั่วคราว,เมื่อเวลา 20.15 น. วันที่ 8 พ.ค.58 พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) กล่าวในรายการคืนความสุขให้คนในชาติ ออกอากาศผ่านโทรทัศน์รวมการเฉพาะกิจแห่งประเทศไทย ตอนหนึ่งว่า พล.อ.ประยุทธ์ กล่าวถึงมาตรการจัดระเบียบสังคมด้วยว่า นอกเหนือจากการจัดระเบียบสังคมที่ คสช.ได้ดำเนินการมาเกือบ 1 ปีแล้วนั้น ยังต้องมีการสร้างจิตสำนึกทางสังคมในเรื่องของการใช้รถใช้ถนน วินัยการจราจรควบคู่ไปด้วย เนื่องจากปัจจุบันอุบัติเหตุบนท้องถนนมีเป็นจำนวนมาก เกิดจากการไม่เคารพกฎหมาย และดื่มสุรา ซึ่งเจ้าหน้าที่ก็พยายามกวดขันอยู่ ทั้งนี้ อาจมีเพิ่มมาตรการกำหนดจำนวนใบสั่งกี่ครั้งต่อปีจะต้องเพิกถอนใบอนุญาตขับขี่ เป็นต้น สำหรับอุบัติเหตุที่เกิดกับผู้ขับขี่รถจักรยาน จนบาดเจ็บเสียชีวิต ในช่วงนี้หลายรายด้วยกันนั้น ผู้กระทำผิดอาจจะต้องยึดใบอนุญาต และห้ามการขับรถไประยะเวลาหนึ่ง หากไม่เข็ดหลาบกันก็เพิกถอนตลอดชีวิต,สำหรับการแก้ไขปัญหาการทำประมงผิดกฎหมาย และปัญหาการค้ามนุษย์นั้น พล.อ.ประยุทธ์ ชี้แจงว่า เป็นคนละส่วนกัน แต่มีความเชื่อมโยงเกี่ยวพันกัน โดยเรื่องการภาคทัณฑ์หรือใบเหลืองการทำประมงผิดกฎหมาย (IUU) ของสหภาพยุโรป (EU) นั้น ขณะนี้ได้เร่งดำเนินการในส่วนของการปรับปรุงกฎหมายหลายเรื่อง โดย พ.ร.บ.การประมงได้ ประกาศในราชกิจจานุเบกษาไปแล้ว และจะมีผลใช้บังคับ 27 มิ.ย.58 ต่อไปก็จะเร่งรัดกฎหมายลูกอีกหลายฉบับ นอกจากนี้ยังมีการจัดตั้งคณะกรรมการนโยบายแก้ไขปัญหา และศูนย์บัญชาการแก้ไขปัญหาการทำการประมงผิดกฎหมาย (ศปมผ.) เป็นศูนย์เฉพาะกิจขึ้นมา เพื่อแก้ปัญหา IUU ในทันที ไม่ต้องรอ พ.ร.บ.การประมงฯ และกฎหมายลูกอื่นๆ ซึ่งต้องใช้เวลาในการดำเนินการอีกระยะหนึ่ง รวมทั้งได้จัดคณะทำงานเดินสายชี้แจงเชิงรุกกับ EU และต่างประเทศด้วย,กรณีการพบหลุมฝังศพชาวโรฮิงญาในพื้นที่ จ.สงขลา นั้น พล.อ.ประยุทธ์ กล่าวว่า ได้สั่งการให้เจ้าหน้าที่บูรณาการงานทั้งระบบ เพื่อแก้ไขและปราบปรามขบวนการค้าแรงงานข้ามชาติ เรื่องนี้มีเรื่องกฎหมายระหว่างประเทศเข้ามาเกี่ยวข้อง เพราะมีทั้งคนในประเทศต้นทาง คนไทยที่เข้าไปร่วมกลางทาง และปลายทางประเทศที่ 3 ร่วมกันเป็นขบวนการ แล้วก็มีเจ้าหน้าที่เข้ามาร่วมด้วย ล่าสุดทางสำนักงานตำรวจแห่งชาติ (สตช.) ได้สั่งไปทั้งสิ้น 38 ราย ในส่วนของกรมการปกครอง กระทรวงมหาดไทยก็กำลังดำเนินการอยู่ เพราะเจ้าหน้าที่จะบอกว่าไม่รู้ไม่ได้ เนื่องจากเกิดขึ้นมานานแล้ว และหากผลสอบสวนถึงใคร ก็ลงโทษทั้งหมด ทั้งวินัยและทางอาญา,พล.อ.ประยุทธ์ กล่าวต่อถึงความคืบหน้าของกระบวนการร่างรัฐธรรมนูญ ว่า วันนี้มีความก้าวหน้าไปตามโรดแม็ป และอยู่ในขั้นตอนที่คณะรัฐมนตรี (ครม.) และ คสช.รวบรวมประเด็นที่เสนอให้แก้ไขเพื่อให้คณะกรรมาธิการ (กมธ.) ยกร่างฯ พิจารณาอีกครั้งหนึ่ง เช่นเดียวกับสภาปฏิรูปแห่งชาติ (สปช.) ที่ดำเนินการไปแล้ว ก็ขึ้นอยู่กับ กมธ.ยกร่างฯ จะแก้ไขอย่างไร โดยต้องดำเนินการแก้ไขปรับปรุงภายในเดือน ส.ค.นี้ แล้วก็ให้ สปช.ลงมติเห็นชอบหรือไม่เห็นชอบ หากไม่เห็นชอบก็ไปร่างกันใหม่ ส่วนเรื่องการทำประชามติจะพิจารณากันอีกครั้งหนึ่ง ยังไม่สามารถตอบได้ในเวลานี้ ทั้งนี้ ไม่ควรออกมาพูดวิจารณ์รัฐธรรมนูญให้เกิดความเสียหายในเวลานี้ โดยเฉพาะผู้ที่เคยอยู่ในรัฐบาลต่างๆ เพราะตัวเองก็ไม่ได้ทำอย่างนี้ จึงต้องเขียนกฎกติกามามากขึ้น พอมากขึ้นก็ขัดแย้ง ท่านก็อยากจะกลับมาแบบเดิมๆ มีอำนาจ อ้างอำนาจประชาธิปไตยเป็นของปวงชน ประชาชนเลือกมา อ้างอยู่แค่นี้ แต่ท่านไม่ได้แก้ปัญหาทั้งหมด จึงมีปัญหาวันนี้ รัฐธรรมนูญเป็นกรอบเดินของยุทธศาสตร์ชาติ การปฏิรูปประเทศ เป็นเข็มทิศให้ประเทศ เป้าหมายที่ชัดเจนร่วมกัน แล้วก็ส่งผลกระทบต่อทุกชีวิต รวมทั้งบทบาทของไทยในเวทีโลก ในทุกมิติของพลังอำนาจของชาติอีกด้วย พล.อ.ประยุทธ์ กล่าว,พล.อ.ประยุทธ์ กล่าวด้วยว่า รัฐบาลนี้แม้ไม่ได้จะมาจากการเลือกตั้ง แต่เรามีเอกภาพ ทุ่มเท เสียสละ พยายามทำทุกอย่าง จึงไม่ค่อยทันใจ ทุกคนใจร้อน พยายามเต็มที่แล้ว วันนี้เข้ามา 6 เดือนแล้ว ถ้าเป็นไปตาม Road Map เหลืออีกไม่เท่าไร จะทำได้แค่ไหนก็อยู่กับเวลาที่เราทำ ก็เต็มที่แล้วกัน จึงอยากให้แก้ไขปัญหาในอดีตให้ได้ก่อน วางรากฐานอันมั่นคง แนวทางปฏิรูปเอาไว้ แล้วใครได้มีโอกาสทำต่อก็ทำไป ถ้ามากดดันตอนนี้ มันยิ่งไปไม่ได้ใหญ่ ในการปฏิรูปประเทศต้องมีการกำหนดยุทธศาสตร์ ระยะยาว 10 - 50 ปี ว่าประเทศไทยจะเดินแต่ละช่วงอย่างไร ในส่วนของการวิจารณ์รัฐธรรมนูญขอให้พอแล้ว เราก็เพียงแต่ว่าอยากให้ประเทศชาติสุขสงบ มีเสถียรภาพเหมือนวันนี้            ,พล.อ.ประยุทธ์ กล่าวถึงแนวทางแก้ไขปัญหาการจำหน่ายสลากกินแบ่งรัฐบาลเกินราคา ว่า สิ่งสำคัญประการหนึ่งคือเราต้องเป็นไปตามกฎหมาย เมื่อตัวลอตเตอรี่เขียนไว้ 80 บาท ก็ต้อง 80 บาท ถ้าจะขาย 90 บาทก็ต้องพิมพ์ 90 บาท วันนี้มันพิมพ์ 80 บาทก็ต้องขาย 80 บาท วันนี้ต้องมาดูตั้งแต่ต้นทางถึงปลายทาง โควตาต่างๆต้องมาเกลี่ยดูใหม่ให้เกิดความยุติธรรมมากขึ้น และต่อจากนี้สามารถรับสลากได้ 2 ที่ คือที่กองสลากฯ และที่ว่าการจังหวัดต่างๆ โดยต้องป้องกันการนำโควตาไปขายต่อให้ขาใหญ่ต่างๆ เพื่อไม่ให้มีการบวกราคาหลายขั้น มีการรวมเล่ม การจัดชุด ที่เป็นบ่อเกิดของการทุจริต,การนำส่งโน่น ส่งนี่ ผมบอกแล้วว่า ไม่ให้มีโดยเด็ดขาด จะจ่ายใคร ผมไม่สนใจ อย่าให้ผมต้องสอบว่าที่ผ่านมาจ่ายใครบ้าง ผมไม่ได้ไปล้วงลึกอะไรขนาดนั้น วันนี้ต้องแก้วันหน้าให้ได้ก่อน เรื่องเก่าเดี๋ยวก็ว่ากันไปทีหลัง การแก้ปัญหาการขายสลากไม่ใช่เรื่องง่าย ผมให้เวลามา 8 เดือนเต็มๆ แก้ปัญหาด้วยกฎหมายปกติ ด้วยระเบียบ ข้อบังคับปกติ ก็แก้ไม่ได้ วันนี้ผมใช้มาตรา 44 ในการตั้งกรรมการใหม่ เพื่อจะทำงานให้ได้ ถ้าแก้กันไม่ได้ครั้งนี้ ผมคงต้องเด็ดขาด อาจจะยกเลิกการออกสลากชั่วคราว เพื่อจะจัดระเบียบใหม่ทั้งหมด นายกฯ ระบุ.
นายกรัฐมนตรี สั่งลงดาบหนักคนใช้รถใช้ไม่เคารพกฎหมาย เล็งยึดใบขับขี่ตลอดชีวิต วอนหยุดวิจารณ์รัฐธรรมนูญ ขออุบเรื่องประชามติ ย้ำ รัฐบาลมีเอกภาพ ลั่น ลอตเตอรี่งวดนี้มิถุนายน ต้อง 80 บาทราคาเดียว ขู่ แก้ไม่ตกเลิกให้ขายชั่วคราว
คืนความสุข,ข่าว,ไทยรัฐออนไลน์,ประยุทธ์ จันทร์โอชา,ประยุทธ์,บิ๊กตู่,คสช.,นายกรัฐมนตรี,คณะรักษาความสงบแห่งชาติ,ขายลอตเตอรรี่,ลอตเตอรี่,สลากกินแบ่งรัฐบาล,กองสลาก